Brian Thompsonen hilketa

thumb|250px|New York Hilton Midtown hotela 2012an.

**Brian Thompsonen hilketa** New York erdiguneko hotel baten aurrean izan zen. Brian Thompson, AEBetako osasun aseguru enpresarik handienetako baten zuzendari nagusia zen, UnitedHealthcare enpresarena alegia.

## Gertakizunak 
Brian Thompson UnitedHealthcare aseguru etxeko zuzendari nagusia hil zuten, New Yorken. Manhattan auzoko hotel baten aurrean, Hilton Midtown hotelean, hiriaren erdigunean. AEBetako hedabideek zabaldu zuten berria, eta Poliziak baieztatu zuen prentsaurreko batean. Aseguru etxeak ere heriotzaren berri eman du bere sare sozialetan. 

Brian Thompson New Yorken zegoen UnitedHealth Group-eko inbertitzaileen urteroko bilera batean parte hartzeko. Bilera horretara 2024ko abenduaren 2an iritsi zen. Abenduaren 4an, goizeko 6: 45ak inguruan, Thompson West 54th Streetetik New York Hilton Midtown hotelerantz zihoan, bilera programatuta zegoen tokirantz. Erasotzaile batek, krema edo marroi argi koloreko txanodun jertse batekin jantzita, minutu batzuk itxaron zituen hotelaren aurrean. Thompson sarrerara iritsi zenean, erasotzaileak, 6 bat metrora zegoenak, gutxienez bi aldiz tiro egin zuen isilgailu batez hornitutako 9 mm-ko pistola batekin, eta bizkarrean eta eskuineko zangoan zauritu zuen.

UnitedHealthcare AEB Ameriketako Estatu Batuetako osasun aseguruen alorreko etxerik handienetako bat da, eta UnitedHealth Group taldearen barruan dago. Talde hori munduko enpresarik handienetan zortzigarrena da *Fortune* aldizkariaren Fortune 500 zerrendaren arabera. Enpresek izan dituzten diru sarrerak hartzen ditu kontuan zerrenda horrek. Hain justu, zerrenda horretan Apple enpresaren atzetik ageri da UnitedHealth Group.

Erasotzaileak eszenatik ihes egin zuen bizikleta elektriko batean. Poliziaren arabera, George Washington zubiko autobus terminaletik alde egin zuen hiritik. Thompson Mount Sinai West ospitalera eraman zuten, eta han hiltzat jo zuten goizeko 7: 12an.

Thompsonek 50 urte zituen, eta bilkura batera zihoan. Jessica Tisch New Yorkeko Poliziaren ordezkariak prentsaurreko batean esan zuen ez dela «ausazko» gertakari bat izan, Thompson erasotzailearen «helburu» zela. Lehen unetik Luigi Mangione gaztea susmagarri nagusia izan zen.

## Mangioniren atxiloketa 
Mangione Altoonako (Pennsylvanian) McDonald's batean  atxilotu zuten, UnitedHealthcaren zuzendaria hiltzea egotzita. 26 urteko gazteari, antza denez, krimenean erabilitako su-arma bera atzeman zioten atxiloketan. Gainera, atxiloketaren unean, Mangionek lepo-berogarri militar bat zuen, hiltzaileak  (Manhattan) hotelaren aurrean izandako tiroketan erabili zuenaren antzekoa, eta aseguru-etxeen aurka, eskuz idatzitako hiru orrialdeko dokumentu bat. Susmagarria jaten ari zen, eta langile batek Udaltzaingoari abisua eman zion. Gaztea Marylanden jaio eta hazi zen, eta San Frantziskon, Pennsylvanian eta Hawaiin bizi izan da, Poliziaren arabera.

## Erreakzioak 
UnitedHealthcare, herrialdeko osasun-aseguruen konpainia handienak Thompsonen argazkia kendu zuen bere webgunetik, baita beste exekutibo batzuenak ere, identifikatu ezin ditzaten eta antzeko eraso baten biktimak izan ez daitezen. Sektoreko beste enpresa batzuek jarraitu diote adibideari, hala nola CVS Health, Elevance eta Anthem Blue Cross Blue Shield. Thompson hiltzeagatik atxilotutako gizona, Luigi Mangione, harrigarria bada ere, idolo moduko bat bihurtu da sare sozialetan, eta mendeku ikur bihurtu da osasun-arloko aseguru-etxe pribatuen gehiegikerien aurrean. AEBetako osasun-sistema disfuntzionalean nagusi dira gehiegikeri horiek, onura handiekin enpresentzat.

## Erreferentziak 
## Kanpo estekak